KOMMISSIONENS FORORDNING (EF) Nr. 2377/1999

af 9. november 1999

om handelsnormer for asparges

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2200/96 af 28. oktober 1996 om den fælles markedsordning for frugt og grøntsager(1), senest ændret ved Rådets forordning (EF) nr. 1257/1999(2), særlig artikel 2, stk. 2, og

ud fra følgende betragtninger:

(1) Asparges er anført i bilag I til forordning (EF) nr. 2200/96 blandt de produkter, som der skal vedtages normer for; Kommissionens forordning (EØF) nr. 454/92 af 26. februar 1992 om fastsættelse af kvalitetsnormer for asparges(3), ændret ved forordning (EF) nr. 888/97(4), bør underkastes mange ændringer; for at opnå juridisk klarhed bør forordning (EØF) nr. 454/92 ophæves og reglerne omformes; i denne forbindelse bør der af hensyn til gennemsigtigheden på verdensmarkedet tages hensyn til den norm, som arbejdsgruppen for fastsættelse af normer for letfordærvelige produkter og kvalitetsforbedring under De Forenede Nationers Økonomiske Kommission for Europa (ECE/FN) anbefaler for asparges;

(2) størrelsessorteringen af asparges bør forenkles for at gøre den forenelig med udviklingen i produktions- og handelsvilkårene, især engrosmarkedernes og forbrugernes krav; forenklingen opnås, dels ved at bestemmelserne om en maksimumslængde for asparges ophæves, dels ved at tabellen over størrelsessortering efter diameter lempes, samt ved at mindstediameteren for grønne og violette/grønne asparges reduceres til 3 mm; som følge af disse ændringer kan fine grønne asparges samt asparges af typen "triguero" afsættes på samme betingelser som alle andre asparges;

(3) formålet med disse normer skal være at fjerne produkter af utilstrækkelig kvalitet fra markedet, omlægge produktionen, så at den opfylder forbrugernes krav, og lette handelsforbindelserne på grundlag af en loyal konkurrence for således at forbedre produktionens rentabilitet;

(4) normerne gælder for alle handelsled; transport over en stor afstand, oplagring af en vis varighed eller forskellige håndteringer, som produkterne underkastes, kan medføre visse ændringer som følge af produkternes biologiske udvikling eller deres letfordærvelige karakter; der bør tages hensyn til disse ændringer ved anvendelsen af normerne i de handelsled, der følger efter forsendelsesleddet; da produkterne af handelsklasse "Ekstra" skal sorteres og emballeres særlig omhyggeligt, bør der kun tages hensyn til forringelsen af deres friskhed og fasthed;

(5) de i denne forordning fastsatte foranstaltninger er i overensstemmelse med udtalelse fra Forvaltningskomitéen for Friske Frugter og Grønsager -

UDSTEDT FØLGENDE FORORDNING:

Artikel 1

Handelsnormerne for asparges henhørende under KN-kode 0709 20 00 er fastsat i bilaget.

Normerne anvendes i alle handelsled på de betingelser, der er fastsat i forordning (EF) nr. 2200/96.

I handelsleddene efter forsendelsesleddet kan produkterne dog i forhold til normerne:

- udvise en mindre kvalitetsforringelse med hensyn til friskhed og fasthed

- for produkter, der er klassificeret i andre kvalitetsklasser end klassen "Ekstra", udvise små ændringer som følge af deres udvikling og letfordærvelige karakter.

Artikel 2

Forordning (EØF) nr. 454/92 ophæves.

Artikel 3

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Den anvendes fra den 1. januar 2000.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 9. november 1999.

På Kommissionens vegne

Franz FISCHLER

Medlem af Kommissionen

(1) EFT L 297 af 21.11.1996, s. 1.

(2) EFT L 160 af 26.6.1999, s. 80.

(3) EFT L 52 af 27.2.1992, s. 29.

(4) EFT L 126 af 17.5.1997, s. 11.

BILAG

NORMER FOR ASPARGES

I. DEFINITION AF PRODUKTET

Normerne gælder for asparges af sorter (cultivarer) af arten Asparagus officinalis L., der er bestemt til levering i frisk tilstand til forbrugeren. De omfatter ikke asparges til industriel forarbejdning.

Asparges inddeles efter farven i fire grupper:

1. Hvid asparges.

2. Violet asparges, skudspidsen af rosa til violet/purpurrød farve og en del af skuddet hvidt.

3. Violet/grøn asparges, en del af violet og grøn farve.

4. Grøn asparges, skudspidsen og det meste af skuddet af grøn farve.

Disse normer gælder ikke for grøn og violet/grøn asparges med en diameter på under 3 mm samt hvid og violet asparges med en diameter på under 8 mm, pakkede i ensartede bundter eller pakninger.

II. BESTEMMELSER OM KVALITET

Normerne fastsætter de kvalitetskrav, som asparges skal opfylde efter klargøring og emballering.

A. Mindstekrav

Generelt for klasserne gælder under hensyn til tolerancer og særlige bestemmelser for de enkelte klasser, at aspargesene skal være:

- hele

- sunde. Produkter, der er angrebet af råd eller er forringet i en sådan grad, at de er uegnede til konsum, udelukkes

- fri for skader forårsaget af uhensigtsmæssig vask (asparges må vaskes, men ikke lægges i blød)

- rene, praktisk taget fri for synlige fremmedlegemer

- af frisk udseende og lugt

- praktisk taget fri for skadegørere

- praktisk taget fri for skader forårsaget af skadegørere

- praktisk taget fri for stød- og trykpletter

- fri for unormal ydre fugtighed, dvs. tilstrækkeligt afdrænet, hvis de er blevet vasket eller kølet med koldt vand

- fri for fremmed lugt og/eller smag.

Asparges skal ved basis være afskåret med et så rent snit som muligt.

Asparges må endvidere hverken være hule, spaltede, skrællede eller knækkede. Små sprækker fremkommet efter stikningen er dog tilladt, såfremt de ikke overskrider de i kapitel IV, A. Kvalitetstolerancer, fastsatte grænser.

Aspargesenes tilstand skal være således, at de kan:

- tåle transport og håndtering, og

- ankomme til bestemmelsesstedet i tilfredsstillende stand.

B. Klasseinddeling

Asparges inddeles i følgende tre klasser:

i) Klasse "Ekstra"

Asparges i denne klasse skal være af fineste kvalitet, velformede og næsten lige. Under hensyn til de normale kendetegn for den gruppe, hvortil de hører, skal skudspidsen være meget fast lukket.

Kun enkelte meget lette spor af rust på skuddet er tilladt, såfremt forbrugeren kan fjerne disse ved normal skrælning.

I gruppen hvid asparges skal hoveder og skud være hvide. På skuddene er der kun tilladt en svag rosa farvetone.

Grønne asparges skal være helt grønne.

Skuddene i denne klasse må ikke have tegn på begyndende træethed.

Snitfladen ved basis skal være så vinkelret på skuddets længdeakse som muligt. Med henblik på en bedre præsentation af bundtede asparges kan de asparges, der ligger yderst, dog afskæres lidt på skrå, når skråsnittets længde blot ikke overstiger 1 cm.

ii) Klasse I

Asparges i denne klasse skal være af god kvalitet og velformede. De kan være let buede. Under hensyn til de normale kendetegn for den gruppe, som de tilhører, skal skudspidsen være lukket.

Lette spor af rust er tilladt under forudsætning af, at forbrugeren kan fjerne disse ved normal skrælning.

I gruppen hvid asparges kan skudspidserne og skuddene være svagt rosa.

Grøn asparges skal være grøn på mindst 80 % af længden.

I gruppen hvid asparges må der ikke forekomme træede skud. I de øvrige grupper kan skuddene forneden have begyndende træethed, for så vidt forbrugeren kan fjerne denne ved normal skrælning.

Snitfladen ved basis skal være så vinkelret på skuddets længdeakse som muligt.

iii) Klasse II

Denne klasse indbefatter asparges, som ikke kan placeres i de højere klasser, men som opfylder de ovenfor angivne mindstekrav.

Asparges i denne klasse kan i sammenligning med klasse I være mindre velformede, de kan være mere buede, og under hensyn til de normale kendetegn for den gruppe, hvortil de hører, kan skudspidsen være let åben.

Spor af rust er tilladt under forudsætning af, at forbrugeren kan fjerne disse ved normal skrælning.

Hovederne på hvid asparges kan være farvede, herunder en grøn tone.

Hovederne på violet asparges kan have en let grøn farvetone.

Grøn asparges skal være grøn på mindst 60 % af længden.

Skuddene kan være let træede.

Snitfladen ved basis kan være svagt skrå i forhold til længdeaksen.

III. BESTEMMELSER OM STØRRELSESSORTERING

Størrelsen bestemmes ved at måle aspargesenes længde og diameter.

A. Størrelsessortering efter længde

Aspargesenes længde skal være:

- over 17 cm for lange asparges

- mellem 12 og 17 cm for korte asparges

- over 12 cm for asparges i klasse II, der præsenteres ordnet i emballagen uden at være bundtet

- under 12 cm for aspargeshoveder.

Hvid og violet asparges må have en maksimumslængde på 22 cm og grøn og violet/grøn asparges en maksimumslængde på 27 cm.

Længdeforskellen mellem aspargesskud i fast pakkede bundter må højst være 5 cm.

B. Størrelsessortering efter diameter

Diameteren måles ved et snit midt på aspargesskuddet.

Mindstediameteren og størrelsessorteringen skal være som følger:

Hvide og violette asparges

>TABELPOSITION>

Violette/grønne og grønne asparges

>TABELPOSITION>

IV. BESTEMMELSER OM TOLERANCER

Følgende kvalitets- og størrelsestolerancer gælder for produkter, der ikke opfylder kravene til den klasse, der er angivet på den enkelte pakning.

A. Kvalitetstolerancer

i) Klasse "Ekstra"

5 % efter antal eller vægt af asparges, der ikke opfylder kravene til klassen, men som opfylder kravene til klasse I eller undtagelsesvis falder ind under tolerancerne for den klasse, eller som har ikke-helede sprækker fremkommet efter stikningen.

ii) Klasse I

10 % efter antal eller vægt af asparges, der ikke opfylder kravene til klassen, men som opfylder kravene til klasse II eller undtagelsesvis falder ind under tolerancerne for den klasse, eller som har ikke-helede sprækker fremkommet efter stikningen.

iii) Klasse II

10 % efter antal eller vægt af asparges, der hverken opfylder kravene til klassen eller mindstekravene, dog ikke asparges, der er angrebet af råd eller andre forringelser, som gør dem uegnede til konsum. Ud over ovennævnte tolerance på 10 % tillades en yderligere tolerance på 10 % efter antal eller vægt af asparges, som er hule, eller som har meget små sprækker som følge af vask.

Hule asparges må i intet tilfælde udgøre mere end 15 % af indholdet i samme pakning eller bundt.

B. Størrelsestolerancer

For alle klasser: 10 % efter antal eller vægt af asparges, der ikke har de angivne størrelser eller overskrider de fastlagte grænser, idet den størst tilladte afvigelse er 1 cm i længde og 2 mm i diameter.

V. BESTEMMELSER OM PRÆSENTATION

A. Ensartethed

Indholdet af hver pakning eller hvert bundt i samme pakning skal være ensartet og må kun bestå af asparges af samme oprindelse, kvalitet, farvegruppe og størrelse (såfremt der er fastsat størrelsessortering).

Der kan med hensyn til farve dog tillades asparges af en afvigende farvegruppe inden for følgende grænser:

- hvid asparges: 10 % efter antal eller vægt af violette asparges i klasse "Ekstra" og klasse I og 15 % i klasse II

- violet, grøn og violet/grøn asparges: 10 % efter antal eller vægt af en afvigende farvegruppe.

I klasse II er en blanding af hvid og violet asparges tilladt forudsat fyldestgørende mærkning.

Den synlige del af pakningens eller bundtets indhold skal være repræsentativ for hele pakningens eller bundtets indhold.

B. Præsentation

Asparges kan præsenteres således:

i) I fast pakkede bundter

De asparges, der er anbragt yderst i hvert bundt, skal i udseende og diameter svare til gennemsnittet i bundtet.

I klasse "Ekstra" skal asparges i bundter have samme længde.

Bundterne skal placeres i regelmæssige lag i pakningen. Hvert bundt kan være beskyttet af papir.

Bundter i samme pakning skal være af samme vægt og længde.

ii) Anbragt ordnet i emballagen uden at være bundtet

C. Emballering

Asparges skal emballeres således, at produktet sikres passende beskyttelse.

Materialerne, der anvendes indvendigt i pakningen, skal være nye, rene og af en kvalitet, der ikke fremkalder ydre eller indre forringelser af varen. Anvendelse af materialer, herunder papir eller stempler med handelsmæssige oplysninger, er tilladt, hvis påtrykningen eller mærkningen foretages med sværte eller lim, der er giftfri.

Pakningerne skal være fri for ethvert fremmedlegeme.

VI. BESTEMMELSER OM MÆRKNING

Hver pakning skal på samme side være forsynet med følgende oplysninger, anført med bogstaver, som er let læselige, ikke kan udviskes og er synlige udefra.

A. Identifikation

Pakker og/eller afsender: Navn og adresse eller et af en officiel myndighed udstedt eller anerkendt mærke. Hvis en kode (eller et mærke) anvendes, skal udtrykket "pakker og/eller afsender (eller en tilsvarende forkortelse)" dog anføres i nærheden af koden (eller mærket).

B. Produktets art

"Asparges" ledsaget af angivelsen "hvid", "grøn", "violet" eller "violet/grøn", dersom indholdet ikke er synligt udefra, og efter omstændighederne kvalitetsbetegnelserne "korte" eller "hoveder" eller "blanding hvid og violet".

C. Produktets oprindelse

Oprindelsesland og eventuelt produktionsområde eller national, regional eller lokal betegnelse.

D. Handelsmæssige oplysninger

- Klasse

- Størrelse angives:

a) for asparges, der omfattes af reglerne om ensartethed, ved mindste og største diameter

b) for asparges, der ikke omfattes af reglerne om ensartethed, ved mindste diameter efterfulgt af største diameter eller udtrykket "og derover".

- For asparges i bundter eller småpakninger, antallet af bundter eller småpakninger.

E. Officielt kontrolmærke (fakultativt).